મુંડક ઉપનિષદમાં છલોછલ ઊભરાતો બ્રહ્મવિદ્યાનો ઉપદેશ આપણે જાણ્યો, માણ્યો. ભગવાન શ્રીસ્વામિનારાયણે આ જ ઉપદેશોને સારરૂપે સરળ શૈલીમાં વચનામૃતમાં ગાગરમાં સાગરની જેમ ભરી દીધા છે. જુઓ, આ રહ્યાં તેમનાં વચનો, ''હવે જે બ્રહ્મજ્ઞાનનો માર્ગ છે તેમાં તો એમ સમજવું જે, 'જે બ્રહ્મ છે તે તો નિર્વિકાર છે ને નિરંશ છે, માટે એ વિકારને પામે નહિ ને એના અંશ પણ થાય નહિ. એ બ્રહ્મ જે તે પ્રકૃતિપુરુષ આદિક સર્વેના કારણ છે ને આધાર છે ને સર્વને વિષે અંતર્યામી શક્તિએ કરીને વ્યાપક છે, માટે જે કારણ ને આધાર ને વ્યાપક હોય તે કાર્ય થકી પૃથક્ હોય નહિ. અને એ બ્રહ્મ થકી પરબ્રહ્મ જે પુરુષોત્તમ નારાયણ તે નોખા છે ને એ બ્રહ્મના પણ કારણ છે ને આધાર છે ને પ્રેરક છે, એમ સમજીને પોતાના જીવાત્માને એ બ્રહ્મ સંગાથે એકતા કરીને પરબ્રહ્મની સ્વામી-સેવકભાવે ઉપાસના કરવી. એવી રીતે સમજે ત્યારે બ્રહ્મજ્ઞાન છે તે પણ પરમપદને પામ્યાનો નિર્વિઘ્ન માર્ગ છે.'' (વચનામૃત ગઢડા મધ્ય પ્રકરણ - ૩)